ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ፊደላት ንምድሓን ብረት ዝመዘዙ ጸሓፊ ታሪኽ መምህር ገብረኺዳን ደስታ 12 መስከረም 2019 ምንጪ ስእሊ, Memhir Gebrekidan መግለጺ ስእሊ, መምህር ገብረኺዳን ካብ ኢድ ሃጸይ ሃይለስላሰ፡ ሽልማት እንትቕበሉ ኣብታ "ልቢ ዛና ምስ ኣእዛና" ዝበሃለላ ወረዳ እዮም ተወሊዶም። ከምቲ ብዙሕ ትግራዋይ ፈላሚ ምድብ ስረሖም መጓሰ ዀነ። ወለዶም፡ ወዶም ምስ ፊደል ክላለ ናብ ቤት ትምህርቲ ቤተ ክህነት ኣእተውዎም። ኣብ ከባቢኦም ዝነበረ ትምህርቲ ክህነት ዛዚሞም፤ ናብ ጐንደር ብምኻድ ድማ ቅኔ ዜማ ተማሂሮም። ደሓር ናብ ዓዶም ተመሊሶም ኣብ ከተማ ደርበ ኸርበ ዛና፡ ኣብ እንዳ የኔታ ናሁሰናይ፡ ዜማታት ማህሌታይ ያሬድ ተማሂሮም። ትጉህን ስሙይን ሊቅ ብምዃን ድማ ኣገልገሉ። "[ደሓር] ግን ተጋሩ ንጐንደር ኣምሓርኛ እምበር ቅኔ ክመሃሩ ከም ዘይኸዱ ተረዲአ። ጥንታዊ ግእዝ ኣብ ሓረስታይ ትግራዋይ እዩ ዘሎ። እቲ ሕዚ ዝዝረብ ዘሎ ግእዝ፡ እቲ ብዘበነ ኣኽሱም ዝነበረ ድምፁ የለን፤ ኣብዚ ሕዚ እዋን ናይ ኣምሓርኛ ድምፂ እዩ ሒዙ ዘሎ" ይብሉ መምህር ገብረኺዳን ደስታ። እዚ፡ ናብ ዩኒቨርሲቲ ኣትዮም ብዛዕባ ግእዝ ቋንቋ ኣኽሱማውያን ምርምር ምስ ኣካየዱ ዝበጽሑዎ ምዃኑ እዮም ዝዛረቡ። ብኸመይ ናብ ዘበናዊ ትምህርቲ ኣትዮም?
